England leikur til úrslita á Evrópumóti kvenna í fótbolta eftir stórsigur á Svíþjóð í gærkvöld. Í kvöld skýrist svo hvort það verður Þýskaland eða Frakkland sem mætir þeim í úrslitaleiknum.
Enska liðið var í nokkrum vandræðum til að byrja með og Svíar virtust líklegri til að skora. Það snerist hins vegar við þegar leið á fyrri hálfleik og Beth Mead kom Englandi yfir á 34. mínútu. Heimakonur tóku svo öll völd á vellinum í seinni hálfleik og bættu við þremur mörkum og sýndu frábær tilþrif. Leiknum lauk með 4-0 sigri Englands sem fer í úrslitin á Wembley á sunnudag. Þetta er í fyrsta sinn í 34 ár sem England vinnur Svíþjóð í keppnisleik.
Í kvöld er svo seinni undanúrslitaleikurinn. Þar mætir sigursælasta kvennalið Evrópu, Þýskaland, Frakklandi. Þýska liðið hefur átta sinnum orðið Evrópumeistari, oftast allra liða, og tvisvar orðið heimsmeistari. Franska liðið er hins vegar í fyrsta sinn í undanúrslitum EM. Þjóðverjar hafa ekki enn fengið á sig mark á mótinu og unnið alla sína leiki. Leikurinn hefst klukkan sjö í kvöld en upphitun hefst í EM stofunni tuttugu og fimm mínútum fyrr á RÚV.
Körfuknattleiksdeild Tindastóls hefur ráðið Vladimir Anzulovic til að stýra karlaliði félagsins í úrvalsdeildinni á næsti leiktíð. Anzulovic er 44 ára Króati sem hefur stýrt liðum í Króatíu og Slóveníu síðustu ár. Hann tekur við liðinu af Baldri Þór Ragnarssyni sem lét af störfum um miðjan mánuð. Tindastóll lék frábærlega á síðustu leiktíð og komst í úrslitaeinvígið um Íslandsmeistaratitilinn þar sem þeir þurftu að lúta í lægra haldi fyrir Valsmönnum.
Karlalið Víkings í fótbolta er komið í næstu umferð Sambandsdeildar Evrópu. Víkingar gerðu markalaust jafntefli gegn The New Saints í Wales í gærkvöld en unnu fyrri leikinn 2-0.
Sigursælasta kvennalandslið Evrópu, Þýskaland, mætir Frakklandi í seinni undanúrslitaleik Evrópumótsins í fótbolta í kvöld. Þá skýrist hvort liðið mætir Englandi í úrslitaleiknum.